ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
14 மாநிலங்களில் குடற்புழு நோய் தாக்கம் குறைந்திருக்கிறது
தேசிய குடற்புழு நீக்க தினம் தொடர்ந்து கடைபிடிக்கப்படதன் காரணமாக 14 மாநிலங்களில் குடற்புழு நோய் தாக்கம் குறைந்திருப்பது தெரியவந்துள்ளது.
சுகாதார வசதிகள் குறைவாக உள்ள இடங்களில் மண்மூலம் பரவும் குடற்புழு தொற்று எனும், ஒட்டுண்ணி குடல் புழு தொற்று என்பது முக்கியமான பொது சுகாதாரப் பிரச்னையாக இருக்கிறது. குழந்தைகளின் உடல் வளர்ச்சியில் மற்றும் உடல் நலனில் இவை தீங்கு விளைவிக்கின்றன. அவர்களை அமீனியா மற்றும் ஊட்ட சத்து குறைந்தவர்களாக ஆக்குகிறது. மண்மூலம் பரவும் குடற்புழு தொற்று சுமை அதிகம் இருக்கும் பகுதிகளில் உள்ள குழந்தைகள் மற்றும் பருவ வயதினர் மத்தியில் குடற்புழு தொற்றை ஒழிக்கும் நடவடிக்கையாக முறையாக குடற்புழு நீக்க முறைகளைப் பின்பற்ற வேண்டும் என்று உலக சுகாதார நிறுவனம் அறிவுறுத்தி உள்ளது. இதன் மூலம் நல்ல ஊட்டசத்து மற்றும் ஆரோக்கியதைப் அடைய முடியும் என்று உலக சுகாதார நிறுவனம் கூறுகிறது.
மத்திய சுகாதாரம் மற்றும் குடும்பநல அமைச்சகத்தின் வாயிலாக 2015-ம் ஆண்டு முதல் தேசிய குடற்புழு நீக்க தினம் கடைபிடிக்கப்பட்டு வருகிறது. ஆண்டுக்கு இரண்டு நாட்கள் கடைபிடிக்கப்படும் இந்த தினம் பள்ளிகள் மற்றும் அங்கன்வாடிகளில் அமல்படுத்தப்படுகிறது. உலக சுகாதார நிறுவனத்தால் அங்கீகரிக்கப்பட்ட அல்பெண்டசோல் மாத்திரையானது, உலகம் முழுவதும் இந்த தினத்தன்று குடற்புழு நீக்கத்துக்காக குழந்தைகள் மற்றும் பருவ வயதினருக்குத் தரப்படுகிறது. இந்த ஆண்டின் தொடக்கத்தில் குடற்புழு நீக்க தினத்தன்று 22 மாநிலங்கள், யூனியன் பிரதேசங்களில் 11 கோடி குழந்தைகளுக்கு அல்பெண்டசோல் மாத்திரைகள் வழங்கப்பட்டன.
மண்மூலம் பரவும் குடற்புழு தொற்று பரவலை கண்டறிய தேசிய தொற்று கட்டுப்பாடு மையத்தை மத்திய சுகாதாரம் மற்றும் குடும்பநலத்துறை அமைச்சகமானது முகமையாக நியமித்தது. இதன் பின்னர் மேற்கொள்ளப்பட்ட ஆய்வு கடந்த 2016-ம் ஆண்டு முடிவடைந்தது. ஆய்வின்படி மத்திய பிரதேச மாநிலத்தில் 12.5 சதவிகிதம் முதல் தமிழ்நாட்டில் 85 சதவிகிதம் வரையும் நோய்பரவலானது மாறுபட்ட தாக்கங்களுடன் காணப்பட்டது கண்டறியப்பட்டது.
தேசிய குடற்புழு நீக்க தினம் தொடர்ந்து கடைபிடிக்கப்படதன் காரணமாக ஏற்பட்ட விளைவுகளை கண்டறிய மத்திய சுகாதாரத்துறை அமைச்சகம் அண்மையில் தேசிய தொற்று கட்டுப்பாடு மையம் மற்றும் அதன் துணை நிறுவனங்கள் உதவியுடன் ஆய்வு மேற்கொள்ளப்பட்டது. இது வரை இந்த ஆய்வு 14 மாநிலங்களில் மேற்கொள்ளப்பட்டது. அதன்படி 14 மாநிலங்களிலும் முந்தைய அடிப்படை ஆய்வுக்கும் சிகிச்சை கொடுக்கப்பட்டபின்னர் மேற்கொள்ளப்பட்ட ஆய்வுக்கும் இடையே தொற்றுப் பரவல் குறைந்திருப்பது தெரியவந்துள்ளது. சத்தீஸ்கர், இமாசலப்பிரதேசம், மேகாலயா, சிக்கிம், தெலங்கானா, திரிபுரா, ராஜஸ்தான், மத்திய பிரதேசம் மற்றும் பீகார் மாநிலங்களில் குடற்புழு தொற்றின் தாக்கம் கணிசமான அளவு குறைந்துள்ளது.
மேலும் விவரங்களுக்கு இந்த செய்தி குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1666053
(Visitor Counter : 771
இளைஞர் நலன் மற்றும் விளையாட்டு அமைச்சகம்
புதுதில்லியில் நடைபெற்ற ஒலிம்பிக் திரையிடல் நிகழ்ச்சியில் அமைச்சர்கள் திரு அனுராக் தாகூர், திரு நிசித் பரமாணிக் கலந்து கொண்டு இந்திய வீரர்களுக்கு உற்சாகமூட்டினர்
புதுதில்லியில் உள்ள மேஜர் தியான் சந்த் தேசிய விளையாட்டு அரங்கில் இந்திய விளையாட்டு ஆணையம் ஏற்பாடு செய்த ஒலிம்பிக் தொடக்க விழா திரையிடல் நிகழ்ச்சியில் மத்திய இளைஞர் நலன் மற்றும் விளையாட்டு அமைச்சர் திரு அனுராக் தாகூர் மற்றும் மத்திய இளைஞர் நலன் மற்றும் விளையாட்டு இணை அமைச்சர் திரு நிசித் பரமாணிக் கலந்து கொண்டு இந்திய வீரர்களுக்கு உற்சாகமூட்டினர்,
ரயில்வே இணை அமைச்சர்கள் திரு ராவ் சாகேப் பட்டீல் தான்வே மற்றும் திருமதி தர்ஷனா ஜர்தோஷ், நான்கு முறை ஒலிம்பிக்கில் கலந்து கொண்ட வீரர் திரு யோகேஷ் தத், ஒலிம்பிக்கில் பதக்கம் வென்ற இந்தியாவின் முதல் வீராங்கனை திருமிகு கர்ணம் மல்லேஸ்வரி உள்ளிட்டோர் இந்நிகழ்ச்சியில் கலந்து கொண்டனர்.
நிகழ்ச்சியில் பேசிய திரு அனுராக் தாகூர், சிறு நகரங்களில் இருந்து வெளிப்படும் திறமைகளும் இன்றைக்கு அடையாளம் காணப்பட்டு, வளர்த்தெடுக்கப்படுகின்றன. உயரிய அளவில் போட்டியிடுவதற்கு தேவையான சிறப்பான வசதிகளும், தொழில்முறை பயிற்சியும் அவர்களுக்கு வழங்கப்படுகிறது என்று கூறினார்.
மேலும் பேசிய அவர், இந்தியாவை விளையாட்டுகளில் சிறந்து விளங்க செய்வதற்காக பிரதமர் திரு நரேந்திர மோடியின் தலைமையின் கீழ் கடந்த சில வருடங்களாக களப்பணி நடைபெற்று வருகிறது என்றார்.
130 கோடி இந்தியர்கள் 127 ஒலிம்பிக் வீரர்களுக்கு ஊக்கமளிப்பதாக அவர் மேலும் தெரிவித்தார். இந்திய வீரர்கள் 18 பிரிவுகளில் டோக்கியோவில் நடைபெறும் ஒலிம்பிக் போட்டிகளில் கலந்து கொள்கின்றனர். முன்னெப்போதும் இல்லாத அளவில் 56 வீராங்கனைகள் நமது நாட்டில் இருந்து பங்கேற்கின்றனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1738257
----
(Visitor Counter : 208
மனித வள மேம்பாட்டு அமைச்சகம்
நெடுஞ்சாலை அமைக்கும் திட்டங்களில் ஐஐடிக்கள், என்ஐடிக்கள், இன்ஜினியரிங் கல்லூரிகள் பங்கேற்பு
இந்திய தேசிய நெடுஞ்சாலை ஆணையத்துடன் இணைந்து, தன்னார்வ அடிப்படையில் சாலைகள் அமைக்கும் திட்டங்களில் நாடு முழுவதும் உள்ள பல ஐஐடி-க்கள், என்ஐடி-க்கள், பொறியியல் கல்லூரிகள் ஆகியவை பங்கேற்கின்றன. இந்தக் கல்வி நிறுவனங்களுக்கு அருகில் உள் தேசிய நெடுஞ்சாலைகளில், அவர்கள் தெரிவிக்கும் தொழில்நுட்ப ஆலோசனை அடிப்படையில் சாலைகள் அமைக்கப்படுகின்றன. இந்தச் சாலைகள் அந்தந்த நிறுவனங்களின், நவீன தொழில்நுட்ப ஆய்வுகளுக்கும் பயனுள்ளதாக இருக்கும்.
பிரதமரின் தொலைநோக்குப்படி, இந்த முயற்சிகள், உயர் கல்வி நிறுவனங்களுக்கும் தொழில்துறையினருக்கும் இடையே இணைப்பை ஏற்படுத்தும் என எதிர்பார்க்கப்படுகிறது. மேலும், இது தொழில்நுட்பக் கல்வி நிறுவனங்களுக்கும், இந்திய தேசிய நெடுஞ்சாலை ஆணையத்துக்கும் இடையே, சிவில், நெடுஞ்சாலை பொறியியல் துறையில் இருதரப்பு ஒத்துழைப்பு ஏற்பட வழிவகுக்கும்.
இந்த நடவடிக்கைகளின் கீழ், நெடுஞ்சாலைத் திட்டங்களில் பங்கேற்கும் தொழில்நுட்ப கல்வி நிறுவனங்கள் சாலை மேம்பாட்டுத் திட்டங்களை ஆய்வு செய்து, தேசிய நெடுஞ்சாலை ஆணையத்துக்குத் தேவையான ஆலோசனைகளை வழங்கும்.
சாலை தொழில்நுட்பங்கள் குறித்து, தேசிய நெடுஞ்சாலை ஆணையம், ஆண்டுக்கு 20 இளநிலை, 20 முதுநிலை மாணவர்களுக்கு உள்ளிருப்புப் பயிற்சியை 2 மாதங்களுக்கு வழங்கவுள்ளது. அப்போது இளநிலை மாணவர்களுக்கு மாதம் ரூ.8,000, முதுநிலை மாணவர்களுக்கு ரூ.15,000 வீதம் உதவித் தொகை வழங்கும்.
நெடுஞ்சாலை அமைக்கும் திட்டத்தை இதுவரை 18 ஐஐடி-க்களும், 26 என்ஐடி-க்களும், 190 பொறியியல் கல்லூரிகளும் தேர்வு செய்துள்ளன. 200 கல்வி நிறுவனங்கள் இதற்கான புரிந்துணர்வு ஒப்பந்தம் செய்துள்ளன. 300க்கும் மேற்பட்ட உயர் கல்வி நிறுவனங்கள் இந்தத் திட்டத்தை தேர்ந்தெடுக்கும் என எதிர்பார்க்கப்படுகிறது.
சுகாதாரம் மற்றும் குடும்ப நலத்துறை அமைச்சகம்
ஜி7 சுகாதார அமைச்சர்கள் கூட்டம்
மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா இன்று ஜப்பானின் நாகசாகியில் சுகாதார கண்டுபிடிப்புகள் குறித்த ஜி7 அமைச்சர்கள் கூட்டத்தில் உரையாற்றினார். அனைவருக்கும் சுகாதார சேவையை உறுதி செய்வதற்காக டிஜிட்டல் சுகாதாரம் போன்ற சுகாதார கண்டுபிடிப்புகளின் முன்னுரிமைகள், செயல்படுத்தல் மற்றும் பயன்பாடு குறித்து விவாதிக்க கூட்டம் நடைபெற்றது. ஜி7 நாடுகளின் சுகாதார அமைச்சர்கள், இந்தியா, இந்தோனேசியா, வியட்நாம், தாய்லாந்து ஆகிய அழைப்பாளர் நாடுகளின் சுகாதார அமைச்சர்கள் கூட்டத்தில் பங்கேற்றனர்.
நிகழ்ச்சியில் பேசிய டாக்டர் மாண்டவியா, “தொழில்நுட்பம் மற்றும் டிஜிட்டல் சுகாதார உபகரணங்களின் பயன்பாடு, பலப்படுத்தப்பட்ட சுகாதார சேவை வழங்கலை எளிதாக்குவதுடன், அனைவருக்கும் சுகாதார சேவை வழங்கலை செயல்படுத்த உதவும். பெருந்தொற்று , சுகாதார சேவை வழங்கலில் தொழில்நுட்பத்தைப் பயன்படுத்துவதை ஊக்குவித்துள்ளது. நாடு முழுவதும் குறிப்பாக குறைந்த மற்றும் நடுத்தர வருமானம் கொண்ட நாடுகளில் டிஜிட்டல் பயன்பாட்டில் கவனம் செலுத்த வேண்டியதன் அவசியத்தையும் எடுத்துக்காட்டியது’’ என்று கூறினார்.
டிஜிட்டல் சுகாதாரத் துறையில் இந்தியாவின் சாதனைகளை எடுத்துரைத்த மத்திய சுகாதார அமைச்சர், “இந்தியாவின் கோவிட்-19 தடுப்பூசி விநியோக தளமான கோ-வின் நாடு முழுவதும் 2.2 பில்லியனுக்கும் அதிகமான தடுப்பூசிகளைப் பதிவு செய்துள்ளது. இதேபோல், தொற்று பரவலின் போது தொடங்கப்பட்ட தேசிய தொலை மருத்துவ தளமான இசஞ்சீவனி, ஏற்கனவே 115 மில்லியனுக்கும் அதிகமான மக்களை ஒருங்கிணைத்து, இலவசமாக குடிமக்களுக்கு ஆலோசனைகளை வழங்கி, உலகின் மிகப்பெரிய தொலைமருத்துவ தளமாக மாற்றியுள்ளது", என்றார்.
இந்தியாவின் ஜி20 தலைமைத்துவம் டிஜிட்டல் ஆரோக்கியத்தை ஒரு குறிப்பிட்ட முன்னுரிமையாகக் கொண்டு வந்துள்ளது என்றும் உலக சுகாதார அமைப்பின் தலைமையகத்தில் உள்ள டிஜிட்டல் சுகாதாரம் தொடர்பான உலகளாவிய முன்முயற்சியை உருவாக்குவதன் மூலம் உலகம் முழுவதும் உள்ள அனைத்து டிஜிட்டல் முயற்சிகளின் ஒருங்கிணைப்பு வழிமுறைகளை முன்மொழிந்துள்ளது என்றும் டாக்டர் மாண்டவியா கூறினார்.
சிறப்பு சேவைகள் மற்றும் கட்டுரைகள்
பி.எஸ்  படிப்புக்கு விண்ணப்பங்களை சென்னை ஐஐடி வரவேற்கிறது
சென்னை ஐஐடி, பி.எஸ்  பாடத்திட்டத்தை நடத்துகிறது. மின்னணுவியல் உற்பத்தித் துறையில் இந்தியாவின் வளர்ச்சிக்கு ஊக்கமளிக்கும் வகையில் இந்தப் பாடத்திட்டம் வடிவமைக்கப்பட்டுள்ளது. உள்நாட்டு மின்னணுத் துறையின் தேவைகளைப் பூர்த்தி செய்வதற்காக இந்த 4 ஆண்டு பாடத்திட்டத்தை சென்னை ஐஐடி அறிமுகப்படுத்தியுள்ளது.
இதற்கான விண்ணப்பங்களை சமர்ப்பிக்க 27 ஆகஸ்ட் 2023 அன்று கடைசி நாளாகும். ஆர்வமுள்ளவர்கள் இந்த இணைய முகவரி மூலம் விண்ணப்பிக்கலாம் https://study.iitm.ac.in/es/
இந்தப் பாடத்திட்டத்தில் சேர ஜேஇஇ அவசியம் இல்லை. பாடத்திட்டம் இணையதள முறையில் வழங்கப்படும். எனவே, இது அனைத்து மாணவர்களுக்குமானது. இயற்பியல் மற்றும் கணிதத்துடன் 12 ஆம் வகுப்பு முடித்தவர்கள் இதற்கு விண்ணப்பிக்கலாம்.
எலக்ட்ரானிக் சிஸ்டம்ஸில் புதிதாக அறிமுகப்படுத்தப்பட்ட இந்த பிஎஸ் பாடத் திட்டத்துக்கு 25 ஜூன் 2023 அன்று முதல் சுற்று விண்ணப்பப் பதிவு நிறைவடைந்தது. அது பெரும் வரவேற்பைப் பெற்றுள்ளது. அதில் நாடு முழுவதிலும் இருந்து 1800-க்கும் மேற்பட்ட விண்ணப்பங்கள் பெறப்பட்டன.
இந்தத் திட்டம் குறித்து சென்னை ஐஐடியின் எலக்ட்ரிக்கல் இன்ஜினியரிங் துறை பேராசிரியரும், சென்னை ஐஐடியின் எலக்ட்ரானிக் சிஸ்டம்ஸ் திட்டத்தின் ஒருங்கிணைப்பாளருமான பேராசிரியர் எஸ்.அனிருத்தன் கூறுகையில், இந்தப் பாடத் திட்டம் கடினமானது என்றாலும் நெகிழ்வுத் தன்மையுடன் கூடியது என்றார்.
இந்த திட்டத்தில் பட்டம் பெறும் மாணவர்கள் ஆட்டோமோட்டிவ், செமிகண்டக்டர் மற்றும் பாதுகாப்பு போன்ற தொழில் துறைகளில் \ வேலைவாய்ப்புகளைப் பெறலாம்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1945335
ஜல்சக்தி அமைச்சகம்
2வது தேசிய நீர் விருதுகள் விழாவுக்கு தலைமை தாங்கினார் ஜல்சக்தி அமைச்சர்
2-வது தேசிய நீர் விருதுகள் மற்றம் பரிசு வழங்கும் நிகழ்ச்சிக்கு ஜல்சக்தி துறை அமைச்சர் திரு கஜேந்திர சிங் செகாவத் தலைமை தாங்கினார்.
கடந்த 11ம் தேதி நடந்த முதல் நாள் விருது நிகழச்சிக்கு, குடியரசுத் துணைத் தலைவர் திரு வெங்கையா நாயுடு தலைமை தாங்கினார்.
2-ம் நாள் நிகழ்ச்சியில் ஜல் சக்தி துறை அமைச்சர் திரு கஜேந்திர சிங் செகாவத் பேசியதாவது:
உலகம் முழுவதும் கொவிட்-19 தொற்று ஏற்பட்டுள்ளது. இதனால் பாதிக்கப்படாதவர் யாரும் இல்லை. அதேபோல், தண்ணீர் பிரச்னையும் உலகம் முழுவதும் உள்ளது. நம் நாட்டில் 100 கோடிக்கும் மேற்பட்டோர் தண்ணீர் பிரச்னையால் பாதிக்கப்படுகின்றனர். இந்த சூழலில், தண்ணீர் பிரச்னைக்கு தீர்வு கண்டு இந்த விருதுகளை வென்றவர்கள், பாராட்டுக்குரியவர்கள். கொவிட்டுக்கு எதிரான பேராட்டத்தில் உலகம் ஒன்றிணைந்தது போல், தண்ணீர் பிரச்னைகளை சந்திக்கவும் உலகம் ஒன்றிணைய வேண்டும். பேரழிவிலும் வாய்ப்புத் தேட நாம் அனைவரும் ஆராய வேண்டும். நாட்டின் உணவு பாதுகாப்பை உறுதி செய்ய நீர் முக்கியமானது.
ஜல்ஜீவன் திட்டத்தின் கீழ், பிரதமரின் தொலைநோக்கு. அனைத்து வீடுகளுக்கும் குடிநீர் குழாய் இணைப்பு வழங்குவது மட்டும் அல்ல, நீர் பாதுகாப்பில் விழிப்புணர்வை ஏற்படுத்துவதும்தான். அடல் பூஜல் திட்டத்தின் கீழ், நிலத்தடி நீர் மேலாண்மை பணிகளையும் ஜல்சக்தி அமைச்சகம் மேற்கொண்டு வருகிறது. ஜல் சக்தியை மக்கள் இயக்கமாக மாற்றுவதில் இன்றைய நிகழ்ச்சி சரியான நடவடிக்கை. வாழ்க்கைக்கு தண்ணீர் அடிப்படை என்பதால், எதிர்கால தலைமுறைக்கு, நீர் வளமுள்ள நாட்டை ஒப்படைக்க, நீர் துறையில் சந்திக்கும் சவால்களை எதிர்கொள்ள ஒன்றினைவது ஒவ்வொருவரின் கடமை.
இவ்வாறு அவர் கூறினார்.
இந்நிகழ்ச்சியில் போட்டியாளர்களுக்கு பல பிரிவுகளின் கீழ் விருதுகளும், பரிசுகளும் வழங்கப்பட்டன. வெற்றி பெற்றவர்களை ஜல்சக்தி துறை இணையமைச்சர் திரு ரத்தன் லால் கட்டாரியா பாராட்டினார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1672325
-----
(Visitor Counter : 138
PIB Headquarters
அஞ்சல் குறைதீர்க்கும் நாள்
அஞ்சல்துறையின் சென்னை மாநகர வடகோட்ட முதுநிலை கண்காணிப்பாளரால் 27.06.2019  அன்று காலை 11.00 மணிக்கு அஞ்சல் குறை தீர்க்கும் நாள், புது எண் 5, பழைய எண் 3, நான்காவது மாடி, எத்திராஜ் சாலை, எழும்பூர், சென்னை – 600 008-ல் உள்ள அவரது அலுவலகத்தில் நடத்தப்பட உள்ளது. சென்னை வட கோட்டத்திற்கு உட்பட்ட அஞ்சல்துறை சேவை சம்பந்தமான தங்களது குறைகளைக் கடிதம் வாயிலாக 26.06.2019-க்குள் இவ்வலுவலகத்துக்கு வந்து சேரும் வண்ணம் அனுப்பி வைக்குமாறு அஞ்சலக வாடிக்கையாளர்கள் கேட்டுக்கொள்ளப்படுகின்றனர்.
சுகாதாரம் மற்றும் குடும்ப நலத்துறை அமைச்சகம்
ஆயுஷ்மான் பவ இயக்கத்தை குடியரசுத் தலைவர் தொடங்கி வைத்தார்
அனைவருக்கும் தரமான சுகாதார சேவைகளை உறுதி செய்ய இது ஒரு வரலாற்றுச் சிறப்புவாய்ந்த முயற்சி: குடியரசுத் தலைவர் திருமதி திரௌபதி முர்மு
ஆயுஷ்மான் பவ இயக்கத்தின் மூலம் இந்தியா ஒரு புதிய அத்தியாயத்தை எழுதும்: மத்திய சுகாதாரத்துறை அமைச்சர் திரு மன்சுக் மாண்டவியா
குடியரசுத் தலைவர் திருமதி திரௌபதி முர்மு இன்று  காந்திநகரில் உள்ள ஆளுநர் மாளிகையில் நடைபெற்ற நிகழ்ச்சியில் ஆயுஷ்மான் பவ இயக்கத்தை காணொலி மூலம் தொடங்கி வைத்தார்.
இந்த நிகழ்ச்சியில் பேசிய குடியரசுத் தலைவர், ஆயுஷ்மான் பவ இயக்கத்தின் குறிக்கோள், எந்த கிராமும் எந்தவொரு நபரும் தரமான சுகாதார சேவைகளில் இருந்து விடுபடக்கூடாது என்பதாகும் என கூறினார். உலகளாவிய சுகாதார பாதுகாப்பு இலக்கை அடைவதில் நமது நாட்டை இது வெற்றியடையச் செய்யும் என்று அவர் கூறினார். ஒவ்வொரு நபரும் ஒவ்வொரு குடும்பமும் ஆரோக்கியமாக இருந்தால், ஆரோக்கியமான இந்தியாவை உருவாக்குவதற்கான உறுதி நிறைவேற்றப்படும் என்று அவர் தெரிவித்தார். இந்த இலக்கை அடைவதற்கு பல அமைச்சகங்கள் இணைந்து அணுகுமுறை கடைப்பிடிக்கப்படுவது குறித்து அவர் மகிழ்ச்சி தெரிவித்தார். இதுபோன்ற பெரிய இலக்குகளை அடைய அனைவரின் ஒத்துழைப்பும் உதவியாக இருக்கும் என்று அவர் கூறினார். அனைவருக்கும் தரமான சுகாதார சேவைகளை உறுதி செய்ய இது ஒரு வரலாற்றுச் சிறப்புவாய்ந்த முயற்சி என்று திருமதி திரௌபதி முர்மு தெரிவித்தார்.
இந்த நிகழ்ச்சியில் பேசிய மத்திய சுகாதாரத் துறை அமைச்சர் திரு மன்சுக் மாண்டவியா, அனைவருக்கும் தரமான சுகாதார சேவைகள் கிடைக்க வேண்டும் என்பதில் அரசு உறுதியுடன் உள்ளது என்று கூறினார். ஆயுஷ்மான் பவ இயக்கம் சுகாதாரத் துறையில் ஒரு பெரிய முன்முயற்சியாக உருவெடுக்கும் என்று அவர் தெரிவித்தார். தரமான சுகாதார சேவைகள் கிடைப்பதில் யாரும் விடுப்பட்டுவிடக்கூடாது என்ற நோக்கத்திற்கு ஏற்ப இந்த இயக்கம் செயல்படுத்தப்படுகிறது என்று அவர் தெரிவித்தார். ஆயுஷ்மான் பவ முன்முயற்சி மூலம், இந்தியா ஒரு புதிய அத்தியாயத்தை எழுதும் என்று அவர் கூறினார். உறுப்பு தானம் மற்றும் ரத்த தானம் தொடர்பான இயக்கங்களும் நடத்தப்படும் என்று அவர் தெரிவித்தார்.
ஆரோக்கியமான பாரதம் மற்றும் ஆரோக்கியமான உலகம் என்பதே பிரதமரின் தொலைநோக்குப்பார்வை என்று அமைச்சர் தெரிவித்தார். மனிதநேய சேவைகளுக்கு பிரதமர் அதிக முக்கியத்துவம் அளிப்பதாகவும் அமைச்சர் குறிப்பிட்டார். முன்பெல்லாம் உயர்தர மருத்துவச் சேவைகளைப் பெற மக்கள் நீண்ட தூரம் பயணிக்க வேண்டியிருந்தது என்று அவர் தெரிவித்தார். ஆனால் தற்போது அனைத்தும் வீடுகளுக்கு அருகில் கிடைப்பதாக அவர் குறிப்பிட்டார். கடந்த 9 ஆண்டுகளில், நாட்டின் சுகாதாரத் துறையில் குறிப்பிடத்தக்க மாற்றம் ஏற்பட்டுள்ளதாகவும், இது ஜி 20 உச்சிமாநாட்டில் கலந்து கொண்ட பிரமுகர்களால் பாராட்டப்பட்டுள்ளது என்றும் திரு மன்சுக் மாண்டவியா தெரிவித்தார்.
இந்நிகழ்ச்சியில் சட்டப்பேரவை மற்றும் நாடாளுமன்ற உறுப்பினர்கள், சுகாதாரத்துறையின் உயர் அதிகாரிகள் பங்கேற்றனர். 50 லட்சத்துக்கும் அதிகமான மக்கள் இந்த நிகழ்ச்சியை இணைய தளம் மூலம் பார்வையிட்டனர்.
சிறப்பு சேவைகள் மற்றும் கட்டுரைகள்
சென்னை விமான நிலையத்தில் உள்ள பொம்மைக் கடையில் பிஐஎஸ் அதிகாரிகள் நேற்று இரவு அதிரடிச் சோதனை - ஐஎஸ்ஐ முத்திரை இல்லாத பொம்மைகள் பறிமுதல்
இந்திய தர நிர்ணய அமைவனம், சென்னை கிளை அலுவலக அதிகாரிகள் குழு 02 ஜனவரி 2023 அன்று இரவு சென்னை T 1 உள்நாட்டு விமான நிலையத்தில் அமைந்துள்ள M/s Tiara Toys Zone, Tiara Trading Company இல் BIS சட்டம், 2016 ஐ மீறுவதாக சந்தேகிக்கப்படும் தகவலின் அடிப்படையில், அமலாக்கச் சோதனை மற்றும் பறிமுதல் நடவடிக்கையை மேற்கொண்டனர்.
இந்த சோதனையின் போது, இந்திய தர நிர்ணய அமைவன சட்டம் 2016 பிரிவு 28 இன் படி, கடைகளில் பிஐஎஸ் ஸ்டாண்டர்ட் மார்க்  இல்லாமல் பொம்மைகள் விற்பனை செய்யப்பட்டது கண்டுபிடிக்கப்பட்டது. பிஐஎஸ் ஸ்டாண்டர்ட் மார்க்  இல்லாத மொத்தம் 327 பொம்மைகள்  பறிமுதல் செய்யப்பட்டன. அரசால் வெளியிடப்பட்ட பொம்மைகள்  ஆணை, 2020-ன் படி, இந்தியாவில் தயாரிக்கப்பட்ட, இறக்குமதி செய்யப்பட்ட, விநியோகிக்கப்பட்ட, விற்கப்படும், வாடகைக்கு எடுக்கப்பட்ட, குத்தகைக்கு விடப்பட்ட, சேமித்து வைக்கப்பட்ட அல்லது விற்பனைக்காகக் காட்டப்படும் அனைத்து பொம்மைகளும் BIS ஆல் கட்டாயமாக தரச் சான்றளிக்கப்பட்டு BIS ஸ்டாண்டர்ட் மார்க் பெற்றிருக்க வேண்டும். எனவே, இவ் வர்த்தகர் பொம்மைகள்  ஆணை, 2020ஐ மீறியதன் மூலம், BIS சட்டம் 2016 இன் பிரிவு 16 மற்றும் 17ஐ மீறியுள்ளார்.
இந்திய தர நிர்ணய அமைவனம், சென்னை கிளை அலுவலகம் - I, இந்திய தர நிர்ணயச் சட்டம், 2016 இன் கீழ் குற்றவாளிக்கு எதிராக நடவடிக்கையைத் தொடங்கியுள்ளது. இந்தக் குற்றத்திற்கு, முதல் மீறலுக்கு BIS சட்டம், 2016 இன் பிரிவு 29 இன் படி, இரண்டு ஆண்டுகள் வரை சிறைத்தண்டனை அல்லது ரூ. 2,00,000/- இற்கு குறையாத அபராதம் விதிக்கப்படும் அல்லது பயன்படுத்தப்படும் பொருட்கள், தயாரிக்கப்பட்ட அல்லது விற்கப்படும் அல்லது ஒட்டப்படும் அல்லது பொருட்களின் மதிப்பில் பத்து மடங்கு வரை நீட்டிக்கப்படலாம்.
எனவே, பொது மக்கள், எவரேனும் ஐஎஸ்ஐ முத்திரையைத் தவறாகப் பயன்படுத்துவது தெரிந்தால் , பிஐஎஸ் தெற்கு மண்டல அலுவலகம், சிஐடி வளாகம், 4வது குறுக்கு சாலை, தரமணி, சென்னை-600 113 என்ற முகவரிக்கு தகவல் தெரிவிக்கலாம். BIS Care செயலியைப் பயன்படுத்தியோ அல்லது cnbo1@bis.gov.in என்ற மின்னஞ்சல் முகவரிக்கு மின்னஞ்சல் அனுப்புவதன் மூலமாகவோ தகவல் தெரிவிக்கலாம். அத்தகைய தகவல்களின் ஆதாரம் கண்டிப்பாக ரகசியமாக வைக்கப்படும். BIS இணையதளம் www.bis.gov.in மற்றும் e-BIS  ஆகியவை BIS பற்றிய பொதுவான தகவல்களுக்கு உங்களுக்கு உதவும்.
இந்த சோதனை/பறிமுதல் பற்றிய கூடுதல் தகவலுக்கு, ஸ்ரீ பி.ஜே. கௌதம், விஞ்ஞானி-சி, பிஐஎஸ், சென்னை கிளை அலுவலகம் - 9486873051 என்ற எண்ணில் தொடர்பு கொள்ளவும்.
சமூக நிதி மற்றும் அதிகாரமளித்தல் அமைச்சகம்
பட்டியல் பிரிவினர்/மூத்த குடிமக்கள்/மாற்றுத் திறனாளிகளுக்கு வழங்கப்படும் சேவைகள்
மக்களவையில் கேள்வி ஒன்றுக்கு எழுத்துப்பூர்வமாக பதிலளித்த சமூக நீதி மற்றும் அதிகாரமளித்தல் இணை அமைச்சர் திரு ஏ நாராயணசாமி கீழ்காணும் தகவல்களை வழங்கினார்.
பட்டியல் பிரிவினர், இதர பிற்படுத்தப்பட்டோர், மூத்த குடிமக்கள், மதுவினால் மற்றும் போதைப் பொருட்களால் பாதிக்கப்பட்டோர், திருநர்கள், யாசகம் கேட்போர், நாடோடி பழங்குடியினர், பொருளாதாரத்தில் பின்தங்கிய பிரிவினர் மற்றும் பொருளாதாரத்தில் நலிவடைந்த பிரிவினர் உள்ளிட்ட சமூகம், கல்வி மற்றும் பொருளாதாரத்தால் விளிம்பு நிலையிலுள்ள மக்களுக்கு தேவையானவற்றை பூர்த்தி செய்வதில் இத்துறை கவனம் செலுத்துகிறது.
வெளிப்படைத்தன்மையையும் பொறுப்புக்கூறலையும் உறுதிப்படுத்துவதற்காக திட்டங்களை தொடர்ந்து கண்காணித்து வரும் அமைச்சகம், நிதிகள் முறையாக பயன்படுத்தப்படுவதை பல்வேறு நடவடிக்கைகள் மூலம் உறுதி செய்கிறது. அவற்றில் சில பின்வருமாறு:நிதிகளைக் கோரும் தன்னார்வ அமைப்புகளின் விண்ணப்பங்கள் இ-அனுதான் தளத்தின் மூலம் ஆன்லைனில் மட்டுமே பெறப்படுகின்றன.மாநில மற்றும் யூனியன் பிரதேச அரசுகளின் பரிந்துரைகள் மற்றும் ஆய்வுகளின் அடிப்படையிலேயே தன்னார்வ அமைப்புகளின் விண்ணப்பங்கள் பரிசீலிக்கப்படுகின்றன.பட்டய கணக்காளர்களால் சரிபார்க்கப்பட்ட தணிக்கை செய்யப்பட்ட அறிக்கை பெறப்பட்ட பிறகே செயல்படுத்தும் முகமைகளுக்கு மானியங்கள் வழங்கப்படுகின்றன.அதிகாரிகள், அமைச்சகத்தின் மாநில ஒருங்கிணைப்பாளர்கள் மற்றும் மாநில அரசுகளின் பிரதிநிதிகளால் திடீர் ஆய்வுகள் நடத்தப்பட்டு தன்னார்வ அமைப்புகளின் செயல்பாடுகள் கண்காணிக்கப்படுகின்றன. ஆய்வறிக்கையின் அடிப்படையில் தேவையான நடவடிக்கை எடுக்கப்படுகிறது.தன்னார்வ அமைப்புகள் சிசிடிவி பொருத்தி அதன் நேரடி ஒளிபரப்பை இணையதளத்தில் வழங்க வேண்டும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1810987
பாதுகாப்பு அமைச்சகம்
கடற்படை கப்பல்களின் அணிவகுப்பை, குடியரசுத் தலைவர் பார்வையிடும் நிகழ்ச்சி: ஏற்பாடுகள் குறித்து கடற்படை தளபதி ஆய்வு
கடற்படை கப்பல்களின் அணிவகுப்பை, குடியரசுத் தலைவர் பார்வையிடும் நிகழ்ச்சி விசாகப்பட்டினத்தில் நாளை  நடைபெறுகிறது. இதற்கான ஏற்பாடுகளை கடற்படை தளபதி அட்மிரல் ஆர் ஹரி குமார் விசாகப்பட்டினத்தில் இன்று ஆய்வு செய்தார்.
விடுதலையின் அம்ரித் மகோத்ஸவத்தின் ஒரு பகுதியாக, விசாகப்பட்டினத்தில் நடத்தப்படும் கடற்படை கப்பல்களின் அணிவகுப்பை குடியரசுத் தலைவர் திரு ராம் நாத் கோவிந்த் நாளை  பார்வையிகிறார்.
இதற்காக செய்யப்பட்டுள்ள ஏற்பாடுகள் குறித்து, கடற்படை உயர் அதிகாரிகளுடன், கடற்படை தளபதி அட்மிரல் ஆர். ஹரி குமார் விசாகப்பட்டினத்தில் இன்று ஆய்வு மேற்கொண்டார்.
இந்த அணிவகுப்பில் இந்திய கடற்படை மற்றும் கடலோரக் காவல் படையின் 60க்கும் மேற்பட்ட கப்பல்கள், நீர்மூழ்கிகப்பல்கள், 55 விமானங்கள் பங்கேற்கின்றன.
அந்தமான் மற்றும் நிகோபாரில் உள்ள கடற்படைக் கட்டுப்பாட்டு மையத்தின் போர்க்கப்பல்களும் இந்த அணிவகுப்பில் பங்கேற்கின்றன. போர்கப்பல்களின் அணிவகுப்பை, குடியரசுத் தலைவர் திரு ராம்நாத் கோவிந்த், ஐஎன்எஸ் சுமித்ரா கப்பலில் சென்று பார்வையிடுவார். 44 போர்க்கப்பல்கள் 4 வரிசையில், அணிவகுத்து நிறுத்தப்பட்டிருப்பதை, ஐஎன்எஸ் சுமித்ரா கப்பலில் பயணம் செய்தபடி குடியரசுத் தலைவர் பார்வையிடுவார். அப்போது அந்தந்த கப்பல்களின் அதிகாரிகள் மற்றும் மாலுமிகள் அணிவகுத்து நின்று, குடியரசுத் தலைவருக்கு மரியாதை செலுத்துவர்.
இந்த அணிவகுப்பில் கடற்படையில் சமீபத்தில் சேர்க்கப்பட்ட போர்க்கப்பல் ஐஎன்எஸ் விசாகப்பட்டினம், ஐஎன்எஸ் வேலா என்ற நீர்மூழ்கி கப்பல் ஆகியவையும் இடம் பெறுகின்றன. இது தவிர கடற்படையின் ஐஎன்எஸ் சென்னை, தில்லி, தெக் மற்றும் 3 சிவாலிக் ரக போர்கப்பல்கள், 3 கமோர்தா வகை போர்க்கப்பல்கள், கடலோரக் காவல்படைக் கப்பல்கள், இந்தியக் கப்பல் கழகக் கப்பல்களும் இந்த அணிவகுப்பில் பங்கேற்கின்றன.
கடற்படையின் சேத்தரக், ஷீ கிங், காமோவ் ரக ஹெலிகாப்டர்கள், டார்னியர், ஐஎல்-38எஸ்டி, பி81, ஹாக்ஸ் மற்றும் மிக்29-கே ரக விமானங்களும் இந்த விழாவில் அணிவகுத்துச் செல்லும்.
இந்த அணிவகுப்பில் பங்கேற்கும் 60 கப்பல்களில், 47 கப்பல்கள், இந்தியாவில் உள்ள கப்பல் கட்டும் நிறுவனங்களில் தயாரிக்கப்பட்டவை. எனவே இந்த அணிவகுப்பு, தற்சார்பு இந்தியாவின் திறனை வெளிப்படுத்துகிறது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1799853
(Visitor Counter : 249
தகவல் மற்றும் ஒலிபரப்பு அமைச்சகம்
கேபிள் தொலைக்காட்சி நிறுவன விதிகள் திருத்தப்பட்டன
கேபிள் தொலைக்காட்சி நிறுவன சட்டம், 1995-ல் குறிப்பிட்டுள்ளவாறு தொலைக்காட்சிகளில் ஒளிபரப்பப்படும் நிகழ்ச்சிகள் குறித்த மக்களின் குறைகள்/புகார்களை தீர்த்து வைப்பதற்கான சட்டப்பூர்வ வழிமுறையை வழங்குவதற்காக, கேபிள் தொலைக்காட்சி நிறுவன விதிகள், 1994 திருத்தப்பட்டதற்கான அறிவிப்பு ஒன்றை மத்திய அரசு வெளியிட்டுள்ளது.
2. நிகழ்ச்சிகள்/விளம்பர விதிமீறல் குறித்த பொதுமக்களின் குறைகளை விதிகளின் படி தீர்க்க அமைச்சகங்களுக்கிடையேயான குழு மூலமான வழிமுறை தற்போது உள்ளது. அதே போன்று, குறைகளை தீர்ப்பதற்கான சுய கட்டுப்பாட்டு வழிமுறை ஒன்றை பல்வேறு ஒளிபரப்பு நிறுவனங்கள் தங்களுக்குள் உருவாக்கியுள்ளன.
இருந்தபோதிலும், குறைதீர்ப்பு முறையை வலுப்படுத்துவதற்கான சட்டப்பூர்வ வழிமுறையை வலுப்படுத்துவதற்கான தேவை உணரப்பட்டது. “பொது காரணம் Vs இந்திய ஒன்றியம் & மற்றவர்கள்” வழக்கில் உத்தரவு எண் WP No.387 of 2000-ல் மத்திய அரசால் ஏற்கனவே உருவாக்கப்பட்டுள்ள வழிமுறை குறித்து திருப்தி தெரிவித்த மாண்புமிகு உச்சநீதிமன்றம், குறைதீர் செயல்பாட்டை முறைபடுத்துவதற்கு முறையான விதிகளை வகுக்குமாறு அறிவுறுத்தியது.
3. இந்த பின்னணியில், வெளிப்படைத்தன்மை மிக்க வகையில், பொதுமக்களுக்கு பலனளிக்கும் விதத்தில், சட்டப்பூர்வ வழிமுறையை வழங்குவதற்காக கேபிள் தொலைக்காட்சி நிறுவன விதிகள் திருத்தப்பட்டுள்ளன.
4. தகவல் மற்றும் ஒலிபரப்பு அமைச்சகத்தின் அனுமதியுடன் 900-க்கும் மேற்பட்ட தொலைகாட்சி சேனல்கள் தற்போது உள்ளன. கேபிள் தொலைக்காட்சி நிறுவன விதிகளின் கீழ் வழங்கப்பட்டுள்ள நிகழ்ச்சி மற்றும் விளம்பர விதிகளை இவை பின்பற்ற வேண்டும். குறைகளை தீர்ப்பதற்கான வலுவான அமைப்பு முறைக்கு வழிவகுப்பதாலும், ஒளிபரப்பு நிறுவனங்கள் மற்றும் அவற்றின் சுய ஒழுங்குமுறை அமைப்புகள் மீது பொறுப்பை சுமத்துவதாலும், மேற்கண்ட அறிவிப்பு முக்கியத்துவம் பெறுகிறது.
-----
(
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.14 கோடி தடுப்பூசி டோஸ்கள் வழங்கப்பட்டுள்ளன. இதில் 95.14 கோடி இரண்டாம் தவணை தடுப்பூசி டோஸ்களும், 22.43 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 10,336 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 2,371 பேர் கொவிட் தொற்றால் பாதிக்கப்பட்டுள்ளனர். இது 0.01 சதவீதமாகும்.
தொற்றிலிருந்து மீண்டவர்களின் விகிதம் 98.8 சதவீதம்.
கடந்த 24 மணி நேரத்தில் 221 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,41,47,002 பேர்.
கடந்த 24 மணி நேரத்தில் 170 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 0.20% வாராந்திர பாதிப்பு விகிதம் 0.11%
இதுவரை மொத்தம் 91.21 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 85,282 சோதனைகள் நடத்தப்பட்டுள்ளன.